རྫོགས་ཆེན་དགོན་པའི་དུས་མཆོད་ཀྱི་སྐབས་ལ་མར་ཚོན་སྒྱུ་རྩལ་གྱི་ཐབས་ལ་བསྟེན་ནས་མནྚལ་གྱི་བཀོད་པ་སྟེ་རི་རབ་གླིང་བཞི་ལྷ་གནས་མན་ཆད་ཆ་ཚང་བ་མཐོ་ཞིང་བརྗིད་ཉམས་ཀྱིས་གཏམས་པ་བཞེངས་བ་དང་།དེ་མིན་ཟངས་མདོག་དཔལ་རིའི་ཕྱོགས་བཞི་མདོག་བཞིས་མངོན་པར་མཛེས་པར་ལྷ་གནས་གཞལ་ཡས་ཁང་གི་ཚད་དང་མཚན་ཉིད་ཡོངས་སུ་མ་ལུས་པ་ཚང་ཞིང་།སྲིན་གླིང་གི་བཀོད་པ་དང་།སློབ་དཔོན་མཚོ་སྐྱེས་གུ་རུ་པདྨ་འབྱུང་གནས་དང་ལྷ་ལྕམ་གྱི་སྐུ་བཅས་བཞུགས་པ་བཞེངས།དེ་བཞིན་བོད་ཡུལ་གྱི་ཐ་གྲུ་ཀུན་ཏུ་ཞབས་བཅགས་ཏེ་སངས་རྒྱས་དང་བྱང་སེམས་ཀྱི་སྐུ་བརྙན་དང་།ཇོའི་སྐུ།རྡོ་རྗེ་སེམས་དཔའི་སྐུ།སློབ་དཔོན་གྱི་སྐུ།བླ་སྐུ།མཆོད་པའི་ལྷ་མོ།གེ་སར་རྒྱལ་པོ།ཞི་ཁྲོ་བརྒྱ་རྩ།རྒྱལ་སྲིད་སྣ་བདུན་སོགས།མདོར་ན་ལྷ་སྐུའི་སྐོར་དང་།མཆོད་རྟེན་ཆ་བརྒྱད་ཀྱིས་གཙོ་བྱས་པའི་སྐུ་གདུང་མཆོད་རྟེན་གྱི་སྐོར།མི་འཇིགས་སེང་གེའི་བཏེགས་པའི་བཞུགས་ཁྲིའི་སྐོར་སོགས་ཀུན་གྱིས་གཟེངས་བསྟོད་ཀྱི་མེ་ཏོག་ཕུལ་བའི་སྒྱུ་རྩལ་ཆུ་ཚད་ཧ་ཅང་མཐོ་བའི་བཟོ་རིག་ལག་རྩལ་གྱིས་ནང་བའི་བསྟན་པ་རིན་པོ་ཆེ་འདི་ལ་ཞབས་འདེགས་བསྒྲུབས་དང་སྒྲུབ་བཞིན་པ་འདི་ལགས་སོ༎